《为王病山侍郎作飞乌山馆图并题》
清代·陈曾寿

家住江源行入海，壮游昔有眉山苏。却登金山望乡国，夜江光怪惊栖乌。

高才盛年世清宴，归山誓水宁非诬。多难方知太平好，或出或处皆裕馀。

明季流寇祸至烈，易堂尚可安琴书。团瓢历历七十二，即今何地容潜夫。

天遗地孑几耆老，削迹夷市蜷穷庐。神州莽莽塞荆棘，三湘百粤无完区。

引绳而绝必有处，激发祸始钟巴渝。势劫驯良化豺虎，闭关猛噬安逃逋。

中江老人发过耳，家屯与国齐疮痡。十年千忧犯真宰，白头形影酬羁孤。

相过朱王慰朝暮，濡沫那得忘江湖。

覆舟之山渺天际，𧥄𧥄万众真为鱼。千重万掩愁肺腑，溅泪惊心空友于。

眼穿望断归不得，偶观画稿疑乡闾。何时闻雁空泠峡，且视飞鸟山馆图。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。